Frakkland sigraði Ísland í leik liðanna í undankeppni Evrópumótsins í knattspyrnu 2 : 1 . Sigurinn var nokkuð verðskuldaður en þær íslensku létu þó verulega að sér kveða og á góðum degi hefði það skilað öðru stiginu en ekki í þetta sinn . Frakkland er þá komið á EM 2009 í Finnlandi en Ísland leikur tvo umspilsleiki um sæti þar í lok október . Franska liðið átti fyrri hálfleikinn nánast hundrað prósent því mikil taugaspenna einkenndi leik íslenska liðsins og á kafla komst vart sending á milli tveggja leikmanna vandræðalaust . Tók enda aðeins sex mínútur fyrir þær frönsku að skora fyrsta mark sitt sem Laura Georges skoraði með frábæru skoti utan teigs . Óverjandi fyrir Þóru markvörð . Eitthvað hefur Sigurður Ragnar þjálfari sagt við þær íslensku í leikhléi því allt annað lið kom inn á í seinni hálfleik . Fum og fát hvarf með öllu og baráttuandi greinilegur í öllum leikmönnum liðsins . Skilaði það sér aldeilis því Ísland jafnaði aðeins þremur mínútum síðar með marki Katrínar Jónsdóttur eftir aukaspyrnu . Var það nokkuð mót gangi leiksins og verulega miður þegar þær frönsku skoruðu sitt annað og um leið sigurmark tveimur mínutum eftir það . Var það Candie Herbert sem það gerði eftir varnarmistök Íslands . Þrátt fyrir fínar tilraunir eftir þetta gekk ekki að skora annað mark og 2 : 1 sigur Frakka því staðreynd . Leikmenn íslenska liðsins reyndu allir sitt besta en engin stúlknanna átti sérstakan stórleik í dag . Hólmfríður Magnúsdóttir var hörð af sér og lét þær frönsku hafa fyrir hlutunum . Þá var Sara Björk Gunnarsdóttir frísk á köflum og mikil framtíð bíður þeirra ungu stúlku sem verður átján ára á morgun .